ડૉ. બોંડનું ઘર તૈયાર થઈ રહ્યું કે તરત જ એમના પત્ની ક્યુલિઅનમાં રહેવા આવી ગયાં. એ યુવાન અને ખૂબ જ દેખાવડાં હતાં. એ એક લેખિકા પણ હતાં. વસાહતમાંના જીવન પરની એમની હૃદય હચમચાવી મૂકે એવી વાર્તાઓ અમેરિકાના કેટલાંક સામયિકોમાં છપાઈ હતી. રક્તપિત્તના દરદીઓ અને રક્તપિત્ત સાથે જોડાયેલા કામને આગળ વધારવા મદદ કરવા માટે અમેરિકાને વિનંતી કરવાનું ગવર્નર જનરલે નક્કી કર્યું. આ કામ માટે એમણે શ્રીમતી બોંડને બોલાવ્યાં. મનિલા જઈને એ જનરલ વૂડને મળ્યાં. જનરલે એમને અમેરિકા જઈને પોતાના વતી વિનંતી રજુ કરવાનું કામ સોંપ્યું. શ્રીમતી બોંડે એ કામ કરવાની સંમતી આપી, એટલે વસાહતમાં આનંદ છવાઈ ગયો.